
Kommunedirektørens innstilling
Vedlagte utkast til formuleringer i vedtekter og selskapsavtaler knyttet til valg av styremedlemmer og valgkomite vedtas som retningsgivende
Vedlagte veiledende retningslinjer for valgkomiteen vedtas.
Bystyret ber om å få til behandling vedtekter/selskapsavtaler for selskap hvor det er behov for å innarbeide formuleringer slik det fremgår av vedtakspunkt 1.


SAKSUTREDNING
Bakgrunn for saken
Bakgrunnen for at saken legges fram, kommer delvis fra revisjonens eierskapskontroll, rapport 26: 40001 404 Eierstyring - eierskapsmelding og praksis, som ble behandlet i bystyresak 17/26, hvor to av anbefalingene fra revisjonen er:
treffe tiltak for å sikre at selskapene etablerer retningslinjer for valgkomitéens arbeid
treffe tiltak for å sikre at styrevalgprosessene i GREP bedre ivaretar intensjonene i eierskapsmeldingen og KS sine anbefalinger. 
Delvis kommer saken også til behandling fordi administrasjonene i kommunene i Grenlandssamarbeidet ser at prosessen med valg av medlemmer til styrene i selskap kommunene eier sammen, kan forbedres.  Derfor legges det opp til at tilsvarende sak legges fram for de øvrige kommunene i Grenlandssamarbeidet.
Bystyret inviteres derfor til å ta prinsipielt stilling til en justert praksis med valg av styremedlemmer i selskap Porsgrunn kommune eier, samt ta stilling til veiledende retningslinjer for valgkomiteenes arbeid.
Saksfremstilling
Sentrale anbefalinger ved valg av styrmedlemmer
Det finnes flere sentrale anbefalinger for hvordan god eierstyring skal praktiseres ved valg av styremedlemmer.
Norsk utvalg for eierstyring og selskapsledelse - NUES omtaler valgkomite i "Den norske anbefalingen om eierstyring og selskpasledelse" i punkt 7.  Der fremgår det at valgkomite bør vedtektsfestes.  I tillegg fremkommer det en rekke anbefalinger til valgkomite, valgkomiteens arbeid og sammensetning.
KS anbefalinger om eierskap, selskapsledelse og kontroll omtaler valgkomite i sin anbefaling nr. 10.  Der anbefales det å ta inn ordningen med valgkomite i vedtekter og selskapsavtale.  I tillegg følger her også en rekke anbefalinger til valgkomiteens sammensetning og arbeid.  Noe av det sentrale i anbefalingen fra KS hitsettes:
"Det bør være forsvarlige og gjennomtenkte prosesser rundt valg av kandidater i styrene med fokus på kompetanse og personlige egenskaper. Ansvar, rolleforståelse og habilitet er viktige tema. En valgkomité kan arbeide langsiktig og bruke god tid på å kartlegge og finne egnede styrekandidater med den rette kompetansen og bidra til at helheten ivaretas ved den endelige sammensetningen av styret.
Representantskapet/generalforsamlingen bør velge leder av valgkomitéen."
Samfunnsbedriftene, tidligere KS Bedrift, som er den største arbeidsgiver- og interesseorganisasjonene for kommunale selskaper har tilsvarende anbefalinger som NUES og KS. Samfunnsbedriftenes artikler på nett "Eierstyringsskolen" anbefales.  I artikkel 7 finnes omtale av styret. https://www.samfunnsbedriftene.no/eierstyring
Revisjonens anbefalinger fra siste eierskapskontroll 
Høsten 2025 har revisjonen gjennomført en eierskapskontroll, hvor de også har vurdert styrevalg og prosesser.  Deler av revisors anmerkning knyttet til dette hitsettes:
«Greve Biogass og Grenland Brann og Redning benytter valgkomité til styrerekruttering. Styrerekrutteringen i GREP forstår vi slik at de fire eierkommunene foreslår hvert sitt styremedlem, og det synes som at valgkomiteen ikke har noen reell funksjon. Det framstår som at styrevalgprosessen i GREP i liten grad er egnet til å ivareta en samlet vurdering av styrets sammensetning, noe som kan gjøre kompetansen i styret mindre komplementær. Ordningen kan også bidra til svekket rolleforståelse, ved at styremedlemmene kan oppleve at de skal representere eier inn i styret, og ikke ivareta selskapets interesser.»
Så kan det reflekteres over om denne kommentaren, som omhandler GREP, også kan være dekkende for flere av de selskap kommunen eier.
Porsgrunn kommunes eierskapsmelding
PKs eierskapsmelding omtaler i eierstyringsprinsipp nr. 7 følgende:
"Det skal tilstrebes å benytte valgkomite som grunnlag for styreutnevnelser i selskapene. Styrets sammensetning skal kjennetegnes av kompetanse, kapasitet og mangfold ut fra selskapets behov, egenart og formål. Styrets arbeid skal evalueres jevnlig."
Under omtalen av dette eierstyringsprinsippet går det fram at valgkomitéen i interkommunale selskaper i hovedsak utgjøres av representantskapet.  At hele representantskapet skal være valgkomité, er ved nærmere ettertanke trolig uhensiktsmessig.  Dette bør justeres ved neste rullering av eierskapsmeldingen.
I aksjeselskap skal valgkomitéen velges av generalforsamlingen.
Styret skal som kollegium ha erfaring og kompetanse innen følgende områder:
Kunnskap om selskapets virksomhet, herunder formål, forretningsområder, lovgiving/forskrifter, strategi, avtaler mv.
Bransjekunnskap, herunder kunnskap om trender og utviklingstrekk innenfor bransjen samt kunnskap om konkurrerende virksomheter.
Spesialkompetanse og erfaring innenfor områder som jus, økonomi/finans/regnskap, risikostyring, markedsføring, HMS, tekniske fag mv.
Ledelseserfaring og kompetanse knyttet til organisasjonsmessige endringsprosesser.
Kompetanse og erfaring knyttet til offentlig forvaltning.
Kompetanse og erfaring knyttet til styrearbeid.
Dagens praksis
I flere selskaper hvor Porsgrunn kommune er eier/deltaker, er det ordførerne i eierkommunene som er valgt av representantskapene som valgkomité.  Dette gjelder:
Renovasjon i Grenland IKS (RIG), jfr. rep.skapssak 18/23 og selskapsavtalens pkt. 8
Grenland brann og redning IKS (GBR), selskapsavtalens § 3-3, samt retningslinjer for valgkomitéen.
Grenland Havn IKS (GH), jfr. retningslinjer for valgkomitéen som ble vedtatt i bystyresak 49/26.
GREP Grenland AS, ordførere representerer eierne og fungerer i praksis som valgkomité
Det kan synes som om flere av representantskapene i IKSene har falt ned på en løsning med ordførerne som valgkomite de senere år.  
Andre selskaper som Gea Norvegica IKS, Visit Telemark AS, IKA Kongsberg IKS, Sør-Øst 110 IKS har andre løsninger for valgkomité.
Utfordringer med dagens praksis
Det er trolig en større utfordring enn nødvendig å overholde eierskapsmeldingens forventninger til komplementær kompetanse når ordførerne fungerer som valgkomité.  Ordførerne sitter ikke så tett på styrene at de har nær kompetanse om hvilke utfordringer/behov for endringer som selskapene/styrene i selskapene står overfor.  I tillegg kan både politiske hensyn og geografiske hensyn få for stor vekt når ordførerne er valgkomite. 
Ordførerne har i hovedsak andre oppgaver enn å være valgkomite.  Når flere selskaper ender med å velge ordførerne som valgkomite, er det grunn til å se på om dette arbeidet, faglig sett, kan løses bedre ved å organisere arbeidet med valgkomite på annen måte.
Forslag til endret praksis
Det foreslås at ta inn bestemmelser om valgkomité i vedtekter og selskapsavtale.  Bestemmelsene som tas inn, skal utformes slik at ordførerne ikke velges som valgkomité, men at det velges en egen valgkomité for hvert AS og for hvert IKS. 
For aksjeselskaper skal valgkomiteen bestå av tre medlemmer og et varamedlem. En av valgkomiteens medlemmer skal velges blant aksjonærenes kommunedirektører.  For øvrig henvises det til vedlagte formulering som tas inn i vedtektene til aksjeselskapet. 
For interkommunale selskaper skal valgkomiteen bestå av representantskapets leder og nestleder, samt ytterligere et medlem som velges blant eiernes kommunedirektører. For øvrig henvises det til vedlagte formulering som tas inn i selskapsavtalen til selskapet.
I tillegg foreslås det veiledende retningslinjer for valgkomiteen.  Det henvises til vedlegget.
Både formuleringer og retningslinjer har vært til drøfting i kommunedirektør- og ordførerkollegiet i Grenlandssamarbeidet.
Formelt er det slik at et vedtektene til et aksjeselskaps vedtas/endres av generalforsamlingen.  Retningslinjer for valgkomiteen bør også vedtas av generalforsamlingen.
Selskapsavtalen til et interkommunalt selskap vedtas av bystyret.  IKS-lovens § 4 angir rammen for endring av selskapsavtalen.  Endring av selskapsavtalen, for å være tydeligere på valgkomiteens sammensetning og arbeid, bør gjøres av bystyret.
Kommunedirektørens vurdering
En endret praksis ved valgkomite og valgkomiteens arbeid vil bringe valg av styremedlemmer i tråd med hva som er anerkjente anbefalinger fra KS, NUES, samfunnsbedriftene, samt dokumentere en god oppfølging fra revisjonens eierskapskontroll.
Dersom bystyret er enige i den prinsipielle endringen denne saken legger opp til, vil det være naturlig at kommunedirektøren fremmer egne saker for de selskap hvor det er behov for å gjøre slik endring. Det vil blant annet være:
GREP Grenland AS
Renovasjon i Grenland IKS
Grenland Havn IKS
Grenland brann og redning IKS
Porsgrunn Utvikling AS
Konklusjon
Administrasjonens konklusjon fremgår av forslag til vedtak.
Effekten av saken 
 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	X	 	 
Konsekvens for miljøet på kort og lang sikt 	 	X	 	 
Økonomiske konsekvenser i et langt perspektiv	 	X	 	 
Konsekvens for folkehelsen, herunder vurdering av 	tilpasning til aldersvennlig samfunn	 	X	 	 

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.


Vedlegg
V1_Utkast til vedtektsbestemmelse - vedtekter AS 190626
V2_Utkast til bestemmelse selskapsavtale IKS 190626
V3_Utkast til retningslinjer for valgkomitéen 190626
V4_KS anbefalinger om eierskap selskapsledelse og kontroll
V5_PKs-Eierskapsmelding-2024-2028
V6_Selskapsavtale RIG
V7_RIG_Protokoll fra representantskapets møte 15.12.2023
V8_Selskapsavtale-GBR-fra-01.01.2025
V9_Retningslinjer-for-valgkomiteen-i-Grenland-brann-og-redning-IKS
V10_Selskapsavtale og retningslinjer for valgkomite Grenland Havn IKS
V11_Grep-grenland-as-vedtekter
V12_ Selskapsavtale Gea Norvegica IKS nov 2024
V13_Selskapsavtale for IKA Kongsberg
V14_Selskapsavtale Sør-Øst 110 IKS 2022



image1.png




